google/wiki40b huggingface dataset:
แคร์นเทร์เรียร์

ขนาดและรูปร่าง

แคร์นเทร์เรียร์เป็นสุนัขขนาดเล็ก น้ำหนักประมาณ 6-7.5 กิโลกรัม (14-16.5 ปอนด์) ส่วนสูง เพศผู้ 28-31 เซนติเมตร (11-12 นิ้ว) เพศเมีย 25- 30 เซนติเมตร (10-12 นิ้ว) อายุเฉลี่ย 10-15 ปี

ลักษณะนิสัย

แคร์นเทร์เรียร์เป็นสุนัขที่มีความร่าเริง ตื่นตัว ชอบออกกำลังกาย ควรพาออกไปเล่นในพื้นที่บริเวณกว้าง ๆ เป็นสุนัขเฝ้าบ้านได้ดี เพราะมักจะเห่าเมื่อเจอคนแปลกหน้า

วัฒนธรรมสมัยนิยมและสายพันธุ์ใกล้เคียง

แคร์นเทร์เรียร์เป็นสุนัขที่ถูกอ้างอิงในวรรณกรรมสำหรับเด็กเรื่อง Wizard of Oz ด้วยเป็นสุนัขที่พาโดโรธีให้กลับบ้านได้อย่างปลอดภัยหลังการผจญภัย และสายพันธุ์ที่ใกล้เคียงกันคือ เวสต์ไฮต์แลนด์ไวต์เทร์เรียร์หรือเวสตี ซึ่งก็คือแคร์นเทร์เรียร์ที่มีสีขาวล้วนนั่นเอง
ฟูมะ โคะตะโร

ประวัติ

โคะตะโรนั้นถูกรับเลี้ยงมาโดยหัวหน้าของตระกูลฟูมะ ตระกูลนี้ถือว่าเป็นตระกูลนินจาระดับชั้นเลิศของยุค และยังเลื่องชื่ออยู่จนทุกวันนี้ เมื่อก่อนนั้นนามสกุลของตระกูลเขียนว่า "風間" แต่ภายหลังได้เปลี่ยนเป็น "風魔" โคะตะโรนั้นเป็นรุ่นที่ 5 ของตระกูล และรับใช้ โฮโจ อุจิมะซะ และ โฮโจ อุจินะโอะ
ศึกที่กระฉ่อนไปทั่วสำหรับตระกูลฟูมะนั้นก็คือ ศึกใน พ.ศ. 2124 เมื่อทัพของทะเคะดะตั้งค่ายอยู่ฝั่งตรงข้ามของแม่น้ำโอะเสะงะวะ กับพื้นที่ของโฮโจ ตระกูลฟูมะได้ข้ามแม่น้ำกับหลายครั้งหลายครา และสร้างความปั่นป่วนไปทั่วค่าย

เรื่องที่เป็นตำนาน

ตำนานของโคะตะโรได้เกิดขึ้น เมื่อ พ.ศ. 2139 นินจาชื่อกระฉ่อน ฮัตโตริ ฮันโซ ภายใต้สังกัดของ โทะกุงะวะ อิเอะยะซุ ได้ไล่ตามโคะตะโร แต่โคะตะโรได้ล่อฮันโซเข้าไปติดกับดักจนถึงแก่ความตาย

สิ้นสุดของตระกูล

ใน พ.ศ. 2146 หลังจากตระกูลโฮโจได้แตกสลายมาได้ 13 ปี ในช่วง 13 ปีนั้นตระกูลฟูมะได้ไปเป็นโจรป่า และถูกอิเอะยะซุจับในปีนี้ และถูกประหารทั้งตระกูล

ความนิยมในปัจจุบัน

โคะตะโรนั้นได้ถูกนำเอาไปใช้ในหลายแบบ เช่น ฟูมะ โคะตะโร จากเกม เวิร์ลด์ ฮีโร่ รวมไปจนถึงเกม Sengoku Basara 2 หรือ Samurai Warrior 2 ด้วยเช่นกัน นอกจากนั้น โคะตะโรยังได้ถูกเอาไปใช้เป็นตัวละครการ์ตูนบางเรื่องเช่น เคียวตายักษ์ ที่โคะตะโรเป็นเพื่อนสนิทกับ ซะรุโทะบิ ซะซึเกะ อีกต่างหากด้วย
ณัทธนพล ทินโรจน์

ชีวิตครอบครัว

ฟิลลิปส์เกิดและเติบโตที่เมืองสต็อกโฮล์ม ประเทศสวีเดน ซึ่งมีพ่อแม่เป็นชาวไทยอาศัยอยู่ที่นั่น มีพี่สาว 1 คนและน้องชาย 2 คน ฟิลลิปส์พูดได้ 3 ภาษาคือ ภาษาสวีเดน ภาษาอังกฤษ และภาษาไทย แต่ด้วยเนื่องจากเขาเกิดและเติบโตที่สวีเดน ทำให้เขาพูดไทยไม่ชัด พ่อและแม่พูดภาษาไทยกับเขา ในขณะที่เขาพูดภาษาสวีเดนกับพ่อและแม่ เขาได้ทำงานเป็นดีเจในช่วงเวลาที่เขาอยู่ที่สวีเดน

การศึกษา

ฟิลลิปส์จบการศึกษาด้าน Technical Design & Product Development จาก สต็อกโฮล์ม ประเทศสวีเดน ปัจจุบันกำลังศึกษาต่อในระดับอุดมศึกษาที่วิทยาลัยบริหารธุรกิจเชิงนวัตกรรมและการบัญชี (หลักสูตรนานาชาติ) มหาวิทยาลัยธุรกิจบัณฑิตย์

เริ่มเข้าวงการ

เมื่อฟิลลิปส์มาทำงานที่ประเทศไทย เขาได้เริ่มรับงานเดินแบบและถ่ายแบบพร้อมกับการเป็นบาริสต้าอยู่ที่ร้าน Casa Lapin สาขาอารีย์ งานถ่ายแบบครั้งแรกของเขาเป็นงานแฟชั่นสุนัขและแมวที่ เก๋ ชลลดา เมฆราตรี ได้จัดขึ้น หลังจากนั้นได้รับบทเป็นพระเอกมิวสิควิดีโอในเพลง Don’t ของ จีราพัชร จงกลสงเคราะห์ หรือ จอย AF8 อีกทั้งยังเป็น 1 ใน 50 หนุ่มคลีโอ 2015 อีกด้วย หลังจากนั้นในปี พ.ศ. 2560 ฟิลลิปส์ได้เข้าร่วมการแข่งขันเดอะเฟซเมนไทยแลนด์ ซีซัน 1 โดยเขาได้ผ่านเข้าสู่รอบ 18 คนสุดท้ายและอยู่ในทีม ลูกเกด เมทินี กิ่งโพยม ในวันที่ 30 กันยายน พ.ศ. 2560 ฟิลลิปส์ก็ได้รับเลือกให้เป็นผู้ชนะในรายการ
ทัช ณ ตะกั่วทุ่ง

ประวัติ

ทัชมีชื่อจริงว่า ขวัญทัศน์ ณ ตะกั่วทุ่ง เกิดที่หลังวัดอรุณราชวราราม  ฝั่งธนบุรี กรุงเทพมหานคร จบการศึกษาระดับมัธยมศึกษาตอนต้นจากโรงเรียนทวีธาภิเศก อาชีวศึกษาจากโรงเรียนพาณิชยการราชดำเนิน และจบการศึกษาระดับปริญญาตรีจากคณะรัฐศาสตร์ มหาวิทยาลัยรามคำแหง เมื่อต้นปี พ.ศ. 2550 
ทัชเข้าสู่วงการบันเทิงด้วยการตั้งวงดนตรีกับเพื่อน ๆ เล่นตามผับและสถานบันเทิงต่าง ๆ ยามค่ำคืนตั้งแต่สมัยเรียนอาชีวะ ก่อนจะเข้าสู่บริษัท อาร์.เอส.โปรโมชั่น ด้วยการเสนอเดโมเทปไปให้พิจารณา และได้ออกอัลบั้มชุดแรกในปี พ.ศ. 2533 ในชื่อชุด "สัมผัสทัช" ถือว่าประสบความสำเร็จ เพลงที่ได้ยินติดหูกัน คือ กลัวเบื่อ, มือที่สาม, โยนมันทิ้งไป    ซึ่งก่อนหน้านั้น ทัชเกือบจะได้เป็นศิลปินในวงแกรนด์เอ็กซ์ กลุ่มขวดโหล แต่ผลสุดท้ายก็ไม่ได้เป็น
ทัช ประสบความสำเร็จมากขึ้นในอัลบั้มชุดที่ 2 ในปีถัดมา คือ ชุด "ทัช ธันเดอร์" ที่เปลี่ยนแปลงตัวเองเป็นนักร้องในแนวป๊อปแดนซ์ ผสมกับท่วงทำนองแร็พนิด ๆ ที่ในขณะนั้นเพิ่งจะเข้าสู่วงการเพลงเมืองไทย อัลบั้มชุดนี้ประสบความสำเร็จเป็นอย่างมาก ในชุดนี้มีหลายเพลงที่ได้รับความนิยม เช่น เท้าไฟ, จำไว้เลย, คิดคึก, จมน้ำตา เป็นต้น 
จากนั้นทัชได้แสดงภาพยนตร์เป็นครั้งแรกในชีวิต ซึ่งก็เป็นภาพยนตร์เรื่องแรกของอาร์.เอส.ด้วย คือเรื่อง "รองต๊ะแล่บแปล๊บ" โดยแสดงประกบกับ วาสนา พูนผล, ภาณุเดช วัฒนสุชาติ, บริบูรณ์ จันทร์เรือง มีเนื้อเรื่องเป็นภาพยนตร์เพลงวัยรุ่นผสมแฟนตาซี ซึ่งเรื่องนี้ทัชได้ทั้งร้องและเต้นตามแบบที่ถนัด และมีอัลบั้มเพลงประกอบภาพยนตร์ออกมาด้วย
ในปี พ.ศ. 2536 อัลบั้มชุดที่ 3 ของทัชก็ออกมา ในชื่อชุด "มหัศจรรย์" โดยวางแผงเมื่อวันที่ 16 เมษายน มีเพลงที่ได้รับความนิยม เช่น มห้ศจรรย์, ไม่มีที่ไป, ใจจำยอม, กลัวผี, เธอที่หนึ่ง  และในปี พ.ศ. 2538 ก็ได้ออกอัลบั้มชุดที่ 4 "ทัช V-4" ในวันที่ 1 เมษายน มีเพลงที่ได้รับความนิยม ได้แก่  ห่วงฉันบ้างไหม, น้อย ๆ หน่อย, แค่ดิน, กิ๊กเลย เป็นต้น
ปีต่อมา ทัชได้แสดงภาพยนตร์อีกครั้งกับต้นสังกัดเดิม ในเรื่อง "เกิดอีกทีต้องมีเธอ" โดยประกบคู่กับ กุลสตรี ศิริพงษ์ปรีดา, โชคชัย เจริญสุข
สำหรับการแสดง ทัช เคยแสดงละครโทรทัศน์มาทั้งหมด 4 เรื่อง ได้แก่ เกิดแต่ตม ในปี พ.ศ. 2536 ประกบคู่กับ กบ สุวนันท์ คงยิ่ง และกระถิ่นริมรั้ว ประกบคู่กับ ดา ชฎาพร รัตนากร ในปี พ.ศ. 2538 เรื่อง ภูตพิศวาส ประกบคู่กับ นิ้ง กุลสตรี ศิริพงษ์ปรีดา  และเรื่อง ปะการังสีดำ ประกบคู่กับ อภิรดี ภวภูตานนท์ และ อรจิรา ณ ภัทร
ชีวิตส่วนตัว ทัช มีชื่อเล่นว่า ป้อม แต่ผู้คนนิยมเรียกว่า ทัช ตามชื่อที่ใช้ในวงการบันเทิง อดีตเคยคบหากับ นิ้ง กุลสตรี ศิริพงษ์ปรีดา ที่เคยแสดงละครร่วมกันอยู่ระยะหนึ่ง ก่อนจะเลิกกันไป แต่ก่อนหน้านี้เคยคบหากับ จิลล์ ภัชธีญา กลิ่นสนิท อดีตรองนางสาวไทยปี 2533 แต่เลิกกันไป
ปี 2560 ทัชได้กลับมาขึ้นเวทีร้องเพลงอีกครั้งในรายการ The Mask Singer หน้ากากนักร้อง ซีซันที่ 2 ทาง ช่องเวิร์คพอยท์ แข่งใน Group B ฉายา หน้ากากเงาะป่า แข่งกับหน้ากากอีกาเผือก ( นิภาภรณ์ ฐิติธนการ ) ในรอบแรกใช้เพลงใบไม้( วง Fly) แต่พ่ายแพ้ สร้างความประทับใจให้กับแฟนคลับเป็นอย่างมาก และหลังจากนั้น Atime ได้สร้างปรากฏการครั้งยิ่งใหญ่แห่งวงการเพลง ที่จัดศิลปิน 2 ค่าย อย่างเจ เจตริน มา feat. กับทัช ณ ตะกั่วทุ่ง ใน J-DNA Concert
ปี 2562 ทัชได้แสดงละครเวทีครั้งแรกในชีวิตเรื่อง บัลลังก์เมฆ เดอะมิวสิคัล รับบท ชูนาม สามีคนแรกของปานรุ้ง เป็นนักพนัน เที่ยวกลางคืน หนุ่มสังคม เจ้าคารม เพลย์บอยเท้าไฟ ที่พาปานรุ้งไปสู่จุดต่ำสุดของชีวิต เปิดแสดง 26 มิถุนายน - 11 สิงหาคม 2562 ที่โรงละคร เมืองไทยรัชดาลัย เธียเตอร์

ละครเวที

บัลลังก์เมฆ เดอะมิวสิคัล รับบท ชูนาม
สมิงบ้านไร่

เรื่องย่อ

ณ ตำบลบ้านไร่ มี สมิง บ้านไร่ เด็กหนุ่มที่มีไร่กว้างขวางมากมาย เขาไปทำงานหาเงินเรียนเองในกรุงเทพ เพราะพ่อแม่เป็นชาวไร่ธรรมดาที่ไม่มีเงินพอจะส่งเสียลูกให้เรียนสูง ๆ ได้ เขาจึงเรียนจบปริญญาตรีและได้ทุนไปเรียนต่อต่างประเทศในสาขาเกษตรกรรม เมื่อเรียนจบแล้วเขาจึงกลับมาบ้านไร่ หวังจะใช้วิชาที่ร่ำเรียนมาพัฒนาบ้านเกิดแต่เขากลับพบว่าพ่อแม่ของเขาตายหมดแล้ว เกิดจากที่พ่อเขาไปกู้เงินจาก โมกขศักดิ์ ผาณิตเวส คนที่ใหญ่ยิ่งด้วยอิทธิพลที่สุด มั่งมีที่สุด เหี้ยมโหดที่สุดและดุร้ายที่สุด โมขศักดิ์มีบริวารมากมาย พ่อแม่สมิงโดนโกงยึดที่ดินไปเกือบหมดเหลือไว้ แล้วแม่กลุ้มใจผูกคอตาย พ่อก็ตรอมใจตายตาม บ้านแถบนั้นอีกหลายครอบครัวก็โดนโกงเช่นเดียวกัน สมิงตั้งใจจะล้มล้างอิทธิพลของโมขศักดิ์ให้ได้ โมกขศักดิ์พาลูกเมียมาอยู่ที่บ้านไร่ไม่กี่วัน ภรรยาาก็ตายจากไป เหลือแต่ธิดาสาวคนเดียว ที่เป็นดวงใจของโมกศักดิ์ เพียงคนเดียวชื่อว่า สัตวา ผาณิตเวส หรือ นกเขียว ผู้พ่อคนในบ้านไร่รู้กันว่า ไม่มีใครกล้าขัดใจหรือว่าสู้รบปรบมือกับโมกขศักดิ์ได้ นอกจากนกเขียวคนเดียว ตำบลบ้านไร่นั้นไม่มีใครถูกกับนกเขียวซักคน ยกเว้นสมิง ทั้งสองคบกันเป็นเพื่อนที่ดี จนเป็นที่สงสัยกันว่าสองหนุ่มสาวจะรักกัน จนโมกขศักดิ์ไม่กล้ารุกรานสมิง บ้านไร่ เพราะเขาอาจจะกลายเป็นการทำลายหัวใจของลูกสาวที่เปรียบด้วยชีวิตของเขาเอาก็ได้
วันหนึ่ง มีชายฉกรรจ์คนหนึ่งชื่อว่า สมัย บ้านดอน เดินผ่านมาที่บ้านไร่ ได้เข้าไปหาอะไรดื่มที่ในร้านอาหารอยู่ เกิดมีเรื่องกับสมุนของโมกขศักดิ์ บังเอิญสมิง บ้านไร่ มาพบเข้า และได้ช่วยเหลือสมัยไว้ทัน สมัยก็ตกลงใจอยู่ที่บ้านไร่กับสมิงเพื่อช่วยสมิงล้มล้างอิทธิพลของโมขศักดิ์ ระหว่างที่สมัยออกชมบริเวณไร่อันกว่างขวางของสมิง เขาได้พบกับ ทองกร ทั้งสองก็รู้สึกชอบพอกันตั้งแต่นั้นมา
ต่อมา สมัยได้ไปดื่มเหล้าอยู่ที่ร้าน ซึ่งกำลังเมาอย่างหนัก เขาได้พบนกเขียวที่กำลังซื้อแป้งสักอับหนึ่ง สมัยได้พูดก้าวร้าวด้วยถ้อยคำที่สนุกสนาน นกเขียวโกรธ จึงรีบกลับเข้าบ้าน โมกขศักดิ์ทราบเรื่องจึงบอกสมุนก้อนออกไปเล่นงานสมัย สมัยได้พบกับ สมาน บ้านนา มีฝีมือในทางยิ่งปืนอย่างมาก สมัยก็เข้าช่วยสมาน ทั้งสองสาบานเป็นเพื่อนกัน นกเขียวนั้นรักสมิงอย่างจับใจ
หากแต่ทั้งสองฝ่ายยังไม่สามรรถบอกความในใจแก่กันได้ เพราะความขัดแย้งระหว่างโมกขศักดิ์กับสมิง นกเขียวแอบไปพบสมิง โมกขศักดิ์โกรธมากสั่งให้ลูกน้องพานกเขียวไปกักขังไว้ที่บ้านพักในป่าลึก สมิงกลุ้มใจที่นกเขียวถูกนำตัวไปกักขัง ทำให้สมิงประกาศจะล้างอิทธิพลของโมกขศักดิ์ แล้วสมิงก็ได้เจอกับสมร บ้านด่าน จนสมิงได้เพื่อนร่วมล้างอิทธิพลโมกขศักดิ์แล้ว จนสนุนของโมกขศักดิ์ได้ถูกกำจัดหมด เหลือแต่โมขศักดิ์คนเดียว แต่สุดท้ายโมกขศักดิ์ก็ถูกล้มอำนาจลงได้ โมกขศักดิ์ได้ชดใช้กรรมที่ตนเองกระทำในคุก ในที่สุดความสุขสงบก็กลับคืนสู่บ้านไร่
บาทฮ็อมบวร์คฟอร์แดร์เฮอเออ

บาทฮ็อมบวร์คฟอร์แดร์เฮอเออ (เยอรมัน: Bad Homburg vor der Höhe) เป็นเมืองในรัฐเฮ็สเซิน ประเทศเยอรมนี บาทฮ็อมบวร์คเป็นเมืองสปาและศูนย์การประชุม มีประชากรจำนวน 52,000 คน เมืองนี้มีคำขวัญประจำเมืองคือ "อากาศและวิถีชีวิตของแชมเปญ"
เมืองบาทฮ็อมบวร์คนี้ตั้งอยู่ที่จุดรวมของแม่น้ำไรน์และแม่น้ำไมน์ อยู่ใกล้ ๆ กับเมืองแฟรงก์เฟิร์ต "บาท" (Bad) ได้มีขึ้นในปี ค.ศ. 1912 ปัจจุบันเมืองนี้มีชื่อเสียงจากการเป็นเมืองสปาและกาสิโน โดยได้รับฉายาว่าเป็น "มารดาแห่งมอนเตการ์โล" โดยค่าครองชีพในเมืองนี้สูงมาก เมืองนี้เป็นที่อยู่อาศัยของกลุ่มคนชั้นสูงที่อาจจะไปทำงานในเมืองแฟรงก์เฟิร์ตแบบไปเช้าเย็นกลับก็ได้ เมืองนี้ยังเป็นที่ตั้งของบริษัทมากมาย โดยผู้อยู่อาศัยมีจำนวนไม่เท่าแรงงานจึงมีการเดินทางมาทำงานจากเมืองอื่น
ใน พ.ศ. 2450 พระบาทสมเด็จพระจุลจอมเกล้าเจ้าอยู่หัว รัชกาลที่ 5 ได้เสด็จพระราชดำเนินมายังเมืองแห่งนี้เพื่อประทับรักษาพระองค์แบบธาราบำบัดตามคำแนะนำของแพทย์หลวงชาวเยอรมัน
คาบสมุทรแอนตาร์กติก

คาบสมุทรแอนตาร์กติก (อังกฤษ: Antarctic Peninsula) เป็นคาบสมุทรที่ตั้งอยู่ตั้งอยู่ทางตอนเหนือสุดของทวีปแอนตาร์กติกา ครอบคลุมพื้นที่ตั้งแต่แหลมแอดัมส์ (ทะเลเวดเดลล์) จนถึงแผ่นดินใหญ่ทางตอนใต้ของหมู่เกาะเอกลันด์ (Eklund Islands)
คาบสมุทรแอนตาร์กติกมีความสำคัญต่อการค้นคว้าที่ทำให้ทราบว่าความเปลี่ยนแปลงของสภาวะอากาศมีผลกระทบอย่างรุนแรงต่อภูมิภาค ตำแหน่งที่อยู่ในเขตขั้วโลกทำให้มีสถานีการทดลองหลายสถานีจากหลายชาติมาตั้งกันอยู่ประปราย แต่ละประเทศต่างก็อ้างสิทธิ์ในความเป็นเจ้าของดินแดนต่าง ๆ เช่น แอนตาร์กติกาของอาร์เจนตินา ดินแดนแอนตาร์กติกาของสหราชอาณาจักร และดินแดนแอนตาร์กติกาของชิลี ซึ่งไม่มีการอ้างสิทธิ์ใดที่ได้รับการยอมรับจากนานาชาติ แต่ในขณะเดียวกันก็ยังไม่มีประเทศใดที่พยายามอ้างสิทธิ์อย่างจริงจัง
กีฬามหาวิทยาลัยอาเซียน 2010

มาสคอต

ตัวมาสคอตที่เป็นชาวม้งชื่อว่า "น้องฮัก"

พิธีเปิด

พิธีเปิดเริ่มตั้งแต่เวลา 19 นาฬิกาของวันที่15 ธันวาคมที่มหาวิทยาลัยแม่โจ้ โดยสมชาย วงศ์สวัสดิ์เป็นประธานพิธีเปิด
กีฬาคนพิการโลก

การแข่งขันกีฬาคนพิการโลก 2007

การแข่งขันกีฬาคนพิการโลก 2007 (2007 IWAS World wheelchair and amputee game) จัดขึ้นที่ไต้หวันระหว่าง 9-19 ก.ย.

นักกีฬาไทย

ทีมนักกีฬาคนพิการจากเมืองไทยของเราไปร่วมทีมไทยได้เข้าแข่งประเภท กรีฑา ว่ายน้ำ ยกน้ำหนัก และฟันดาบ ได้เหรียญทอง 18 เหรียญ เหรียญเงิน 17 เหรียญ เหรียญทองแดง 7 เหรียญ รวม 42 เหรียญ นับว่าได้เหรียญมากเป็นอันดับสามจาก 45 ประเทศที่เข้าร่วมการแข่งขัน และที่สำคัญ คุณพิเชษฐ์ กรุงเกตุ นักกีฬารถแข่งวีลแชร์รุ่น T53 ของไทย ได้ทำลายสถิติโลก 1 รายการคือการแข่งระยะ100 เมตร ทำเวลาได้ 14.72 วินาที ทำลายสถิติโลกเดิมที่ 14.76 วินาที สถิติโลกอันเก่าที่ตนเองเป็นผู้ทำไว้ ในการข่งขันเฟสปิกเกมส์ที่มาเลเซีย
ยักษ์วัดแจ้งพบจัมโบ้เอ

เนื้อเรื่องย่อ

พวกมนุษย์ดาวอังคารนำโดยนางจังกลได้บุกรุกโลกส่งเหล่าสัตว์ประหลาดออกอาละวาดทำลายล้างบ้านเมือง นางจังกลต้องการทำลายล้างโลกให้สิ้นซากและทราบว่าที่วัดอรุณราชวนารามมีเพชรสุริยะคราส วัตถุที่ล้ำค่าเมื่อเป็นพลังงานจะมีแสนยานุภาพทำลายล้างสูงจึงส่งมนุษย์กลางหาวไปขโมยมา จากนั้นเมื่อขโมยเพชรสุริยะคราสมาได้ จึงนำไปติดตั้งบนดวงจันทร์เพื่อใช้รวมพลังแสงอาทิตย์ยิงไปที่โลก ยอดมนุษย์จัมโบ้เอ (ทาจิบานะ นาโอกิ) ต้องเหาะไปที่ดวงจันทร์ ร่วมมือกับยักษ์วัดแจ้งที่ต้องการเพชรสุริยะคราสกลับคืนสู่วัดอรุณฯ การต่อสู้ระหว่างจัมโบ้เอกับยักษ์วัดแจ้งปะทะนางจังกลกับมนุษย์กลางหาวจึงเกิดขึ้น

เบื้องหลังและความสำเร็จ

ยักษ์วัดแจ้งพบจัมโบ้เอ เกิดขึ้นจากการที่เอจิ สึบุระยะ ผู้ก่อตั้งบริษัทสึบุรายะโปรดักชั่น จำกัด ถึงแก่กรรมไป และได้ทิ้งหนี้สินไว้ให้แก่บุตรชายซึ่งเป็นทายาท 500,000 ดอลลาร์สหรัฐ บุตรชายของสึบุระยะจึงได้เดินทางมาประเทศไทยเพื่อขอพบกับสมโพธิ ซึ่งเคยร่วมงานกันมาก่อน เพื่อขอความช่วยเหลือ ในตอนแรกสมโพธิเสนอที่จะให้เงินช่วยเหลือ แต่ทางบุตรชายของสึบุระยะได้ปฏิเสธ ก่อนที่จะตกลงสร้างภาพยนตร์ชุดนี้ด้วยกัน ทั้งหมด 2 เรื่อง โดยอีกเรื่องหนึ่ง คือ หนุมานพบ 7 ยอดมนุษย์ ในปีเดียวกัน แต่เข้าฉายในช่วงปลายปี
ภาพยนตร์ประสบความสำเร็จเป็นอย่างสูง จากการเข้าฉายที่โรงภาพยนตร์โคลีเซี่ยมเพียง 7 วัน ด้วยรายได้ 1 ล้านบาท นับเป็นภาพยนตร์เรื่องแรกที่นำเอาตัวละครแนวซูเปอร์ฮีโร่ของทั้ง 2 ชาติมาพบกัน จนมีการนำตัวละครโทคุซัทสึแนวฮีโร่ร่างยักษ์ มาสร้างอีกหลายเรื่อง สำหรับเรื่องนี้ใช้ฟุตเทจจัมโบ้เอตอนอวสานมารวมอยู่ด้วย
โดยภาพยนตร์เรื่องนี้ได้ออกฉายยังต่างประเทศอีกด้วย เช่น ไต้หวัน, ฝรั่งเศส, อิตาลี, เยอรมนี, อังกฤษ
คณะรัฐมนตรีไทย คณะที่ 35

คณะรัฐมนตรีคณะที่ 35 (15 กุมภาพันธ์ พ.ศ. 2518 – 13 มีนาคม พ.ศ. 2518)
คณะรัฐมนตรีคณะที่ 35 รัฐบาลของ ม.ร.ว. เสนีย์ ปราโมช จัดตั้งหลังการเลือกตั้งสมาชิกสภาผู้แทนราษฎรในวันที่ 26 มกราคม พ.ศ. 2518 ซึ่งผลปรากฏว่าพรรคประชาธิปัตย์ได้รับเสียงมากที่สุด ม.ร.ว. เสนีย์ ปราโมช หัวหน้าพรรคในขณะนั้นจึงได้รับการสนับสนุนให้ให้เป็นผู้นำจัดตั้งรัฐบาล
ในวันที่ 15 กุมภาพันธ์ พ.ศ. 2518 มีพระบรมราชโองการ โปรดเกล้าฯ แต่งตั้ง ม.ร.ว. เสนีย์ ปราโมช หัวหน้าพรรคประชาธิปัตย์ดำรงตำแหน่งนายกรัฐมนตรี การจัดตั้งรัฐบาลประกอบด้วยพรรคประชาธิปัตย์ กับ พรรคเกษตรสังคม แต่เมื่อคณะรัฐบาลชุดนี้แถลงนโยบายเพื่อขอความไว้วางใจจากสมาชิกสภาผู้แทนราษฎร ในวันที่ 6 มีนาคม พ.ศ. 2518 ปรากฏว่าไม่ได้รับความไว้วางใจจากสมาชิกสภาผู้แทนราษฎร ทำให้นายกรัฐมนตรีต้องลาออก

การลงมติเลือกนายกรัฐมนตรี

ผลการหยั่งเสียงเพื่อเลือกนายกรัฐมนตรี ในวันที่ 15 กุมภาพันธ์ พ.ศ. 2518 ผลปรากฏว่า หม่อมราชวงศ์เสนีย์ ปราโมช ได้รับเลือกให้เป็นนายกรัฐมนตรีด้วยคะแนนเสียง 133 ต่อ 50 โดย หม่อมราชวงศ์เสนีย์ ปราโมช ได้รับเสียงสนับสนุนจากพรรคเกษตรสังคม พรรคพลังใหม่ พรรคกิจสังคม พรรคแนวร่วมสังคมนิยม พรรคอธิปัตย์ พรรคประชาธิปไตย และพรรคเกษตรกร

การพ้นจากหน้าที่

รัฐบาลคณะนี้เป็นรัฐบาลแรกและรัฐบาลเดียวในประวัติศาสตร์การเมืองไทยที่พ้นจากหน้าที่ตั้งแต่ยังมิได้เริ่มปฏิบัติงาน เนื่องจากไม่ได้รับความไว้วางใจจากสภาในการแถลงนโยบาย โดยเสียงของพรรคประชาธิปัตย์ซึ่งเป็นพรรคแกนนำรัฐบาลเมื่อรวมกับพรรคเกษตรสังคมแล้ว ได้เพียงแค่ 91 เสียงเท่านั้น ซึ่งก็ยังมิได้ถึงครึ่งของเสียงทั้งหมดในสภาผู้แทนราษฎร (269)
หลังการอภิปรายนโยบายเสร็จสิ้นลงและมีการลงมติ ปรากฏว่าเสียงที่ไว้วางใจรัฐบาลมีอยู่ 111 เสียง มากกว่าเสียงของรัฐบาล 20 เสียง แต่มีเสียงไม่ไว้วางใจสูงถึง 152 เสียง จึงต้องพ้นจากตำแหน่งไป และทำให้รัฐธรรมนูญในฉบับต่อมา (รัฐธรรมนูญแห่งราชอาณาจักรไทย พุทธศักราช 2519) กำหนดไว้ว่าการแถลงนโยบายของรัฐบาลต่อรัฐสภา ให้เป็นไปโดยไม่มีการลงมติไว้วางใจ
เซฺว จือเชียน

อาชีพนักร้อง

เซฺว จือเชียน เข้าวงการบันเทิงเมื่อปี 2005 หลังร่วมประกวดรายการร้องเพลงรายการหนึ่ง ในปีถัดมาจึงมีผลงานเพลงอัลบั้มแรกชื่อว่า "เซฺว จือเชียน" เพลงที่มีชื่อเสียงคือ "เริ่นเจินเตอเสฺว่" (认真的雪) ต่อมาในปี 2007 อัลบั้ม "หนี่กั้วเต๋อห่าวมา" (你过得好吗) ทำให้ได้รางวัลนักร้องชายเพลงแมนดารินยอดนิยม TOP Music Radio จากการจัดอันดับโดยสถานีวิทยุกระจายเสียงแห่งประเทศจีน ผลงานของเขาได้รางวัลอีกหลายรางวัล ปัจจุบันเขาออกอัลบั้มเพลงแล้ว 8 ชุด ทั้งยังแสดงภาพยนตร์ 7 เรื่อง ละครโทรทัศน์ 10 เรื่อง และโฆษณาอีกมากมาย
แขวงไชยบุรี

สภาพภูมิประเทศ

ภูมิประเทศทั่วไปของแขวงไชยบุรีเป็นภูเขาและที่ราบสูง ทางทิศตะวันตกมีต้นไม้ขึ้นหนาทึบเป็นที่ตั้งป่าสงวนแห่งชาติน้ำพูน ทางตะวันออกสุดที่แม่น้ำโขง มีน้ำตกหลายแห่ง  เช่น  นาข่า  บ้านคำ  ตาดเหือง ฯลฯ  แต่ยังไม่มีถนนเข้าถึง   น้ำตกที่มีถนนเข้าถึงสะดวกสบาย  อยู่ใกล้ตัวเมือง  และเป็นที่นิยมของชาวบ้านคือ  ตาดแจว สูง  30 เมตร อยู่ห่างจากท่าเดื่อประมาณ 1 กิโลเมตร ไซยะบูลีมีเขตแดนติดกับประเทศไทยยาว 645 กิโลเมตร ชาวพื้นเมืองอาทิ ไทดำ ไทลื้อ ขมุ ขฉิ่น กรี อาขา ม้งและมลาบรี  จึงมีการอพยพข้ามไปมาระหว่างสองประเทศ เป็นแขวงที่มีการทำไม้ซุงมากจึงมีช้างงานมากที่สุดในประเทศ

สภาพภูมิอากาศ

โดยทั่วไปมีสภาพภูมิอากาศคล้ายคลึงกับสภาพภูมิอากาศของจังหวัดน่านและจังหวัดอุตรดิตถ์ของประเทศไทย มีปริมาณฝนน้อยกว่าทั้ง 2 จังหวัด แต่ในฤดูหนาวจะมีอากาศที่หนาวเย็นกว่า
ภูมิอากาศร้อนสะวันนา ในบางพื้นที่ในเขตตัวเมืองจะมีอากาศร้อนกว่าแถบภูเขา ในแถบภูเขาจะมีอากาศเย็นตลอดทั้งปี
ในเขตเทือกเขาหลวงพระบางทางทิศตะวันตกจะหนาวมากกว่าในเมือง.

ทรัพยากรธรรมชาติ

ในภูมิภาคย่านภูเขาที่อยู่ติดกับพรมแดนประเทศไทยยังเป็นป่าไม้สมบูรณ์อยู่มาก มีไม้สักและไม้มีค่าอื่น ๆ ทางแถบพื้นที่ภาคกลางและภาคใต้ของแขวง ส่วนในภาคเหนือของแขวงมีแร่ธาตุสำคัญ เช่น ถ่านลิกไนต์ ทองคำ ทองแดง และ แมงกานีส เป็นต้น และมีการอุตสาหกรรมเหมืองหินแกรนิตในภาคใต้ของแขวง

การคมนาคม

เส้นทางถนนติดต่อระหว่างเมืองในภาคเหนือกับภาคใต้ของแขวงและเชื่อมต่อกับแขวงหลวงพระบาง รวมทั้งเส้นทางถนนเชื่อมต่อกับจังหวัดน่านของประเทศไทย นอกจากถนนสายหลักที่เชื่อมเมืองต่าง ๆ แล้ว ถนนสายรองอื่น ๆ ยังอยู่ในระหว่างการก่อสร้างและปรับปรุง หรือเป็นถนนในโครงการที่กำหนดแผนจะก่อสร้างทั่วทั้งแขวง อย่างไรก็ตามถนนสายหลักก็ยังต้องได้รับการปรับปรุงให้เรียบร้อยสมบูรณ์ เพื่อให้สามารถใช้สัญจรไปมาได้ตลอดปี โดยเฉพาะอย่างยิ่งในฤดูฝน นอกจากการคมนาคมทางบกโดยทางถนนแล้ว แขวงไชยบุรีสามารถเดินทางเชื่อมต่อกับเมืองและแขวงอื่น ๆ ได้โดยทางน้ำ ซึ่งสามารถเดินทางได้โดยทางเรือโดยสารตามลำแม่น้ำ โดยเฉพาะลำแม่น้ำโขง ทั้งนี้เนื่องจากแขวงไชยบุรีมีพื้นที่ติดกับแม่น้ำโขงเป็นระยะทางนับได้หลายร้อยกิโลเมตร การคมนาคมทางอากาศ โดยทางเครื่องบินก็สามารถเดินทางเชื่อมต่อกับแขวงเวียงจันทน์ได้โดยมีสนามบินที่เมืองไชยบุรีและเมืองแก่นท้าว และมีเที่ยวบินประจำเดินทางติดต่อกับนครหลวงเวียงจันทน์ได้ แต่ทั้งนี้ขึ้นอยู่กับจำนวนผู้โดยสารซึ่งเป็นปัจจัยประกอบสำคัญของเที่ยวบิน

ด่านพรมแดน

จุดผ่อนปรนชายแดนสองแควอยู่ที่อำเภอสองแคว จังหวัดน่าน
ด่านชายแดนถาวรไทย-ลาว ห้วยโก๋น - น้ำเงิน อำเภอเฉลิมพระเกียรติ จังหวัดน่าน
ด่านท่าลี่ เชื่อมต่อระหว่างเมืองแก่นท้าว และอำเภอท่าลี่ จังหวัดเลย
XMLHttpRequest

การเรียกใช้ XMLHttpRequest (จาวาสคริปต์)

ตั้งแต่อินเทอร์เน็ตเอกซ์พลอเรอร์ 7 (IE7) ขึ้นไป ผู้พัฒนาสามารถเรียกใช้วัตถุ XMLHttpRequest ได้โดยตรงเหมือนเว็บเบราว์เซอร์อื่นๆเช่น มอซิลลา ไฟร์ฟอกซ์ โดยไม่ต้องผ่าน ActiveX ซึ่งทำให้การเรียกใช้งาน XMLHttpRequest นั้นสอดคล้องกับเว็บเบราว์เซอร์อื่นๆ

ตัวอย่างการเรียกใช้ XMLHttpRequest ใน IE7 และเว็บเบราว์เซอร์อื่น

if (window.XMLHttpRequest) {
  var xmlHttp = new XMLHttpRequest () ;}

ตัวอย่างการเรียกใช้ XMLHttpRequest ใน IE5.x และ IE6

if (window.ActiveXObject) {
  var xmlHttp = new ActiveXObject ("Microsoft.XMLHTTP") ;};
เพื่อความเข้ากันได้ IE7 นั้นรองรับทั้งวิธีเดิมใน IE รุ่นก่อน และวิธีใหม่

ตัวอย่างการเรียกใช้ ทั้งสองวิธีรวมกันเพื่อรองรับ IE รุ่นเก่า รุ่นใหม่ และเว็บเบราว์เซอร์อื่นๆ

if (window.XMLHttpRequest) {
  var xmlHttp = new XMLHttpRequest ()} else {
  if (window.ActiveXObject) {
    var xmlHttp = new ActiveXObject ("Microsoft.XMLHTTP") ;
  }}
อามาเตราซุ

อามาเตราซุ (ญี่ปุ่น: 天照 Amaterasu), อามาเตราซุ-โอมิกามิ (ญี่ปุ่น: 天照大神 / 天照大御神 Amaterasu-ōmikami) หรือ โอฮิรูเมโนมูจิโนกามิ (ญี่ปุ่น: 大日孁貴神 Ōhiru-menomuchi-no-kami) เป็นสุริยเทพีตามความเชื่อของศาสนาชินโต มีตำนานที่เกี่ยวข้องกับเทพีองค์นี้มากมาย ซึ่งเป็นรากฐานของพิธีกรรมสำคัญต่าง ๆ เรื่องที่สำคัญคือการที่สุริยเทพีหลบหนีพระพายซูซาโนโอะ
พระศิลา

ตำนานพระศิลา

ตามตำนานกล่าวว่า เมื่อพระโคตมพุทธเจ้าปรินิพพานไปได้ 7 ปี 7 เดือน กับ 7 วัน พระเจ้าอาชาตศัตตุราช ผู้ครองนครราชคฤห์ มีพระประสงค์ที่จะสร้างพระพุทธรูป ทรงให้นำเอาหินอ่อนจากท้องมหาสมุทรมาสร้างพระพุทธรูปปางโปรดช้างนาฬาคีฬี ขณะเสด็จบิณฑบาตรในเวียงราชคฤห์ โดยมีรูปช้างนาฬาคีฬีนอนหมอบอยู่ทางขวา และรูปพระอานนท์ถือบาตรอยู่ทางซ้าย ทรงให้สร้างรูปทั้งสามนั้นในหน้าหินลูกเดียวกัน เมื่อสร้างพระพุทธรูปเสร็จ พระเจ้าอาชาตศัตตุราชาและพระอรหันต์เจ้าทั้งหลายพร้อมใจกันตั้งจิตอธิฐาน กล่าวคำอาราธนาพระบรมสารีริกธาตุ 7 พระองค์ ให้เสด็จเข้าสถิตย์ในองค์พระพุทธรูปศีลา เมื่อพระบรมสารีริกธาตุทั้ง 7 พระองค์สถิตย์ตั้งอยู่ในองค์พระศีลาเจ้าแล้ว พระศีลาก็ทรงสำแดงอิทธิฤทธิ์เสด็จขึ้นไปในอากาศ พระเจ้าอาชาตศัตตุราชทรงเห็นเป็นอัศจรรย์ จึงทรงประดิษฐานพระศีลาในเงื้อมเขาที่สูง และทำแท่นบูชาไว้ข้างล่างสำหรับผู้ที่ต้องการมาทำการสักการบูชา
ต่อมาพระเถรเจ้า 3 องค์ มีนามว่า สีละวังโส เรวะโต และญานคัมภีระเถระ พากันไปนมัสการพระศีลาเจ้าที่เงื้อมเขา และขออาราธนาพระองค์เสด็จโปรดมหาชนในประเทศบ้านเมืองที่ไกลบ้าง พระเถระเจ้าทั้ง 3 องค์จึงขออนุญาตพระเจ้าอาชาตศัตตุราชนำพระศีลาไปยังเมืองหริภุญชัย เมื่อพระเถระเจ้าทั้ง 3 มาถึงเมืองนคร (ลำปาง) ก็อัญเชิญพระศีลาเจ้าประดิษฐานไว้ในเมืองนั้น เพื่อเป็นที่สักการบูชาของประชาชนชาวเมืองเป็นเวลาหลายสมัย
ในสมัยพระเจ้าติโลกราช ผู้ครองเมืองเชียงใหม่ มีรับสั่งให้ไปอาราธนาพระศีลาเจ้ามาประดิษฐานไว้ ณ เมืองเชียงใหม่ โดยประดิษฐานไว้ที่วัดป่าแดง วัดหมื่นสาร และวัดสวนดอกตามลำดับ ในปีมะแม จุลศักราช 837 (พ.ศ. 2019) ทรงอาราธนาพระศีลาเจ้ามาประดิษฐานในหอพระแก้ว ในพระราชวังของพระองค์ ครั้นถึงเทศกาลอันสมควรก็กระทำพิธีสักการบูชาสระสรงสมโภชพระแก้วและพระศีลาเจ้าเป็นงานประจำปี ถ้าปีใดบ้านเมืองแห้งแล้งฝนไม่ตกต้องตามฤดูกาล ก็ทรงให้จัดการทำพิธีขอฝน สระสรงองค์พระศีลาเจ้า เมื่อสิ้นรัชสมัยพระเจ้าติโลกราช พระราชบุตร พระราชนัดดาได้เสวยราชสมบัติ ก็ทรงดำเนินตามราชประเพณีสืบๆกันมา
เพลิงพราย

เค้าโครงเรื่อง

เดือนนักเขียนนวนิยายพบกับเหตุการณ์ประหลาด  ทุกเช้าที่ตื่นขึ้นมาเธอจะรู้สึกอิดโรย มีรอยแผลฟกช้ำเกิดขึ้นตามร่างกาย  ทั้งๆที่เธอนอนหลับอยู่ในห้องตลอดคืน  เธอบอกเล่าเรื่องนี้กับอุ๋ม เพื่อนสนิทซึ่งแวะมาหาเธอที่คอนโด อุ๋มแต่งงานแล้วกับ พลภัทร ผู้กำกับหนุ่มเสน่ห์แรง    เดือนไม่ทราบเลยว่าเธอถูกวิญญาณของปลายรุ้งเข้าสิง ปลายรุ้งตายโดยไม่รู้ว่าถูกใครฆ่า   วิญญาณของปลายรุ้งสามารถเข้าสิงร่างเดือนได้    จึงใช้ร่างเดือนออกตระเวนสืบหาฆาตกร       เดือนได้รู้จักกับพฤกษ์ นายตำรวจหนุ่มโดยบังเอิญ และเริ่มสนิทสนมกัน   พฤกษ์ได้รับมอบหมายจากผู้การ ครรชิต  ให้สืบสวนคดีการหายตัวไปอย่างลึกลับของนักแสดงสาวดาวรุ่ง นามว่าปลายรุ้ง
วิญญาณของปลายรุ้งสิงร่างเดือนไปหาสาคร เพื่อถามว่าใครเป็นคนฆ่าตน  เกิดต่อสู้กับปรเมศก์นายตำรวจ  พฤกษ์สงสัยว่าสาครน่าจะมีส่วนเกี่ยวพันกับการหายตัวไปของปลายรุ้ง   พฤกษ์สั่งให้ปองชัยคอยเฝ้าดูสาคร  กลางดึกคืนหนึ่งปองชัยเห็นเดือนหายเข้าไปในบ้านสาคร   ปองชัยตามเข้าไปพบสาครถูกทำร้ายได้รับบาดเจ็บสาหัส  ส่วนเดือนหนีไป   พฤกษ์ไม่เขื่อว่าเดือนทำร้ายสาคร จึงรีบตามไปดูที่คอนโด  พบเดือนอยู่ที่ห้องพัก  เดือนยืนยันว่าเธอไม่ได้ไหน แต่กล้องวงจรปิดของคอนโดบันทึกภาพเธอเดินออกจากห้องพักได้  เดือนจึงถูกจับข้อหาพยายามฆ่า  อุ๋มมาช่วยประกันตัวเดือน   พลภัทรตกใจกับเหตุการณ์ที่เกิดกับสาคร  ปรึกษาเรื่องนี้กับปรเมศก์   
สาครรักษาตัวอยู่ในโรงพยาบาล โดยมีตำรวจเฝ้า 24 ชั่วโมง  วิญญาณของปลายรุ้งในร่างของเดือนบุกเข้ามาในห้อง พยายามฆ่าสาครอีกครั้ง   พฤกษ์และปองชัยต่อสู้กับเดือน   เดือนกลายร่างเป็นปลายรุ้ง   พฤกษ์นำสร้อยพระมาสวมคอเดือน  วิญญาณปลายรุ้งจึงออกจากร่าง    ระหว่างที่พฤกษ์ดูแลเดือน  สาครถูกปรเมศก์ฆ่าปิดปาก
เดือนพาพฤกษ์ไปหาป้านวล ซึ่งเป็นร่างทรงของเทพ  ป้านวลเตือนว่าเดือนกำลังมีเคราะห์อย่างหนักด้วยย่างเข้าสูวัยเบญจเพส  ขอให้เดือนสวมสร้อยพระไว้ตลอดเวลา  และขอให้พฤกษ์คอยช่วยเหลือดูแลเดือน    พลภัทรแอบนอกใจอุ๋มไปมีความสัมพันธ์เกินเลยนักแสดงสาวชื่อวีณา  แต่ถูกอุ๋มจับได้  อุ๋มเสียใจ  จึงออกจากบ้านมาพักอยู่กับเดือนที่คอนโด
ปรเมศก์ขอให้พลภัทรส่งหญิงสาวมาให้อย่างที่เคย  พลภัทรส่งวีณาไปให้ปรเมศก์  ปรเมศก์ส่งวีณาต่อให้ผู้การครรชิตนายของตนอีกทอดหนึ่ง  วีณาถูกข่มเหงทำร้ายร่างกาย  เจ็บทั้งกายเจ็บทั้งใจ     พลภัทรตามมาง้ออุ๋มที่ห้องพักของเดือน   ด้วยความแค้นใจวีณาตามพลภัทรมาถึงห้องพักของเดือน   ตั้งใจจะยิงพลภัทรให้ตายคามือ   แต่วิญญาณปลายรุ้งซึ่งวนเวียนอยู่ที่ห้องพักของเดือนเข้ามาขัดขวาง
วิญญาณของปลายรุ้งในร่างของอุ๋มไปหาพลภัทร เพื่อถามว่าใครเป็นคนฆ่าเธอ   เดือนกับพฤกษ์ตามไปหาอุ๋มที่บ้าน ช่วยกันเอาพระคล้องคอ จึงไล่วิญญาณออกจากร่างอุ๋มได้    วีณากับพลภัทรถูกปรเมศก์ฆ่าปิดปาก    เชิดชายผู้จัดการคอนโดที่เดือนพักอยู่ พบหลักฐานในเทปบันทึกภาพของกล้องวงจรปิดที่จะมัดตัวปรเมศก์   เชิดชายพยายามแบล็คเมล์ปรเมศก์    สุดท้ายก็ต้องตายด้วยน้ำมือของปรเมศก์   แต่ปรเมศก์หาแผ่นซีดีบันทึกภาพจากกล้องวงจรปิดไม่พบ   
เดือนพบแผ่นซีดีจึงมอบให้พฤกษ์  ปองชัยตรวจดูแผ่นซีดี  พบหลักฐานว่าปรเมศก์อุ้มร่างของปลายรุ้งออกจากห้อง  ปองชัยพยายามติดต่อพฤกษ์  แต่ถูกปรเมศก์จัดการเสียก่อน   ปรเมศก์พยายามฆ่าพฤกษ์  แต่พฤกษ์รอดมาได้  วิญญาณของปลายรุ้งพบความจริงว่าใครคือคนฆ่าตน  จึงเข้าสิงเดือน  เพื่อไปแก้แค้น
ไทยลีกดิวิชัน 2 ฤดูกาล 2549

ภาพรวมก่อนการแข่งขัน

ก่อนหน้าที่จะมีการจัดการแข่งขัน สโมสรที่จะตกชั้นจาก ดิวิชั่น 1 จะต้องตกชั้นลงไปทำการแข่งขันฟุตบอล ฟุตบอลชิงถ้วยพระราชทานประเภท ข. ต่อมาในช่วงหลังจากที่จบการแข่งขัน ดิวิชั่น 1 2549 ทาง สมาคมฟุตบอลแห่งประเทศไทย ในพระบรมราชูปถัมภ์ ได้มีความคิดในการที่จะปรับปรุงระบบการแข่งขันฟุตบอลในประเทศ โดยมีปรับโครงสร้างลีก โดยให้สโมสรที่มีความพร้อมในระดับสโมสรอาชีพ จากการแข่งขัน ถ้วยพระราชทาน ข. ประจำปี 2547/2548 และสโมสรที่ตกชั้นจากดิวิชั่น 1 2549 มาแข่งขันกันในลีกใหม่
อีอันแทกุน (ประสูติ ค.ศ. 1382)

พระราชประวัติ

อีอันแทกุนทรงประสูติเมื่อปี ค.ศ. 1382 มีพระนามเดิมว่า อี บัง-ซ็อก เป็นพระราชโอรสองค์เล็กของ พระเจ้าแทโจ ที่ประสูติแต่ พระมเหสีชินด็อก

พระรัชทายาท

ในปี ค.ศ. 1392 พระเจ้าแทโจทรงสถาปนา
อีอันแทกุนขณะพระชนมายุได้ 10 พรรษาขึ้น
เป็นพระรัชทายาททำให้ ช็องอันแทกุน พระเชษฐา
ต่างพระมารดาไม่พอพระทัย

สิ้นพระชนม์

อีอันแทกุนถูกปลงพระชนม์พร้อมกับ มูอันแทกุน พระเชษฐาร่วมพระมารดาและ ช็อง โด-จ็อน ที่ พระราชวังคย็องบก เมื่อวันที่ 26 สิงหาคม ค.ศ. 1398 ขณะพระชนม์
เพียง 16 พรรษาโดยฝีมือของช็องอันแทกุน